CELEX: 52017PC0549
Language: sk
Date: 2017-09-25 00:00:00
Title: Odporúčanie ROZHODNUTIE RADY, ktorým sa schvaľuje, aby Komisia v mene Európskeho spoločenstva pre atómovú energiu uzavrela Komplexnú a posilnenú dohodu o partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskom na strane druhej

EURÓPSKA KOMISIA
            V Bruseli25. 9. 2017
            COM(2017) 549 final
            Odporúčanie
            ROZHODNUTIE RADY,
            ktorým sa schvaľuje, aby Komisia v mene Európskeho spoločenstva pre atómovú energiu uzavrela Komplexnú a posilnenú dohodu o partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskom na strane druhej
            
               
         
         
            
               DÔVODOVÁ SPRÁVA
            
            
            
               1.
                     KONTEXT NÁVRHU
            
            
               Tento návrh bol vypracovaný s cieľom plánovaného podpísania, predbežného vykonávania a uzavretia Komplexnej a posilnenej dohody o partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej (ďalej len „dohoda“). Je vypracovaný tak, aby umožnil Rade schváliť uzavretie tejto dohody Komisiou v mene Európskeho spoločenstva pre atómovú energiu (ESAE).
            
            
               Keďže ESAE je takisto zmluvnou stranou Komplexnej a posilnenej dohody o partnerstve medzi Európskou úniou a jej členskými štátmi na jednej strane a Arménskom na strane druhej, Komisia Rade prekladá samostatné odporúčanie týkajúce sa schválenia tých častí dohody, ktoré patria do pôsobnosti Zmluvy o založení ESAE.
            
            
               Postup pre podpis a uzavretie medzinárodných dohôd Európskym spoločenstvom pre atómovú energiu sa líši od postupu uplatniteľného pre EÚ. V článku 101 Zmluvy o ESAE sa predovšetkým stanovuje, že takéto dohody musí Komisia uzatvárať so súhlasom Rady. Je preto potrebné, aby Rada prijala dve samostatné rozhodnutia o podpise a uzavretí dohody, jedno, ktoré sa použije v prípade EÚ, a druhé, ktoré sa uplatní v prípade ESAE.
            
            
               Pokiaľ ide o uzavretie dohody v mene ESAE, Komisia odporúča, aby Rada udelila svoj súhlas v súlade s článkom 101 druhým odsekom Zmluvy o ESAE.
            
            
               Po udelení súhlasu Rady a prijatí príslušného rozhodnutia Komisie bude Komisia môcť podpísať a uzavrieť dohodu v mene ESAE.
            
            
               2.
                     PRÁVNE ASPEKTY NÁVRHU
            
            
               Komisia odporúča, aby Rada schválila podľa článku 101 druhého odseku Zmluvy o ESAE uzavretie Komplexnej a posilnenej dohody o partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskom na strane druhej, pokiaľ ide o otázky patriace do rozsahu pôsobnosti ESAE.
            
            
               Pripojený návrh predstavuje spolu s rozhodnutím Komisie o uzavretí právny nástroj na uzavretie Komplexnej a posilnenej dohody o partnerstve v mene ESAE.
            
            
               V článku 102 Zmluvy o Euratome sa uvádza, že dohoda nemôže nadobudnúť platnosť pre ESAE skôr, ako členské štáty oznámia Komisii, že dohoda sa stala vykonateľnou v súlade s ustanoveniami ich príslušných vnútroštátnych právnych predpisov.
            
            
            
               Odporúčanie
            
            
               ROZHODNUTIE RADY,
            
            
               ktorým sa schvaľuje, aby Komisia v mene Európskeho spoločenstva pre atómovú energiu uzavrela Komplexnú a posilnenú dohodu o partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskom na strane druhej
            
            
               RADA EURÓPSKEJ ÚNIE,
            
            
               so zreteľom na Zmluvu o založení Európskeho spoločenstva pre atómovú energiu, najmä na jej článok 101 druhý odsek,
            
            
               so zreteľom na odporúčanie Komisie,
            
         
         
            
               keďže:
            
            
               (1)Rada prijala 29. septembra 2015 rozhodnutia, ktorými sa Európska komisia a vysoký predstaviteľ Únie pre zahraničné veci a bezpečnostnú politiku poverujú, aby rokovali o rámcovej dohode medzi Európskou úniou a Arménskom.
            
            
               (2)Rokovania o dohode sa začali 7. decembra 2015 a Európska únia a Arménsko dohodu parafovali 21. marca 2017.
            
            
               (3)Komisia navrhuje Rade, aby sa dohoda podpísala v mene Únie a predbežne vykonávala v súlade s jej článkom 385 až do jej uzavretia k neskoršiemu dátumu.
            
            
               (4)Dohodou, a to konkrétne článkami 42 – 44, sa upravujú aj oblasti patriace do pôsobnosti Európskeho spoločenstva pre atómovú energiu.
            
            
               (5)Na podpis a uzavretie dohody sa vzťahuje samostatný postup, pokiaľ ide o otázky patriace do pôsobnosti Zmluvy o Európskej únii a Zmluvy o fungovaní Európskej únie.
            
            
               (6)Dohoda by sa preto mala uzavrieť aj v mene Európskeho spoločenstva pre atómovú energiu, pokiaľ ide o záležitosti patriace do pôsobnosti Zmluvy o Euratome.
            
            
               (7)V článku 102 Zmluvy o Euratome sa uvádza, že dohoda nemôže pre Európske spoločenstvo pre atómovú energiu nadobudnúť platnosť skôr, ako členské štáty oznámia Európskej komisii, že takáto dohoda sa stala vykonateľnou v súlade s ustanoveniami ich príslušných vnútroštátnych právnych predpisov.
            
            
               (8)Uzavretie dohody Európskou komisiou konajúcou v mene Európskeho spoločenstva pre atómovú energiu by sa preto malo schváliť.
            
            
               PRIJALA TOTO ROZHODNUTIE:
            
            
               Článok 1
            
            
               Týmto sa schvaľuje, aby Európska komisia v mene Európskeho spoločenstva pre atómovú energiu uzavrela, Komplexnú a posilnenú dohodu o partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskom na strane druhej, ako aj jej predbežné vykonávanie.
            
            
               Článok 2
            
            
               Toto rozhodnutie nadobúda účinnosť dňom nasledujúcim po jeho prijatí.
            
            
               V Bruseli
            
            
               
                     Za Radu
               
               
                     predseda